લોકસભામા ઇન્ડિયન કાઉન્સિલ ઓફ મેડિકલ રિસર્ચના ડેટાના આધારે રજુ કરવામાં આવેલી વિગતો મુજબ ગુજરાતમાં વર્ષ ૨૦૧૬માં કેન્સરના અંદાજિત ૨,૦૨,૨૬૫ દર્દીઓ હતા. આ જ પ્રકારે અન્ય એક પ્રશ્નના ઉત્તર મુજબ ભારતમાં કેન્સરના દર્દીઓમાં ૨૦૧૫ની તુલનાએ વર્ષ ૨૦૧૬માં અને વર્ષ ૨૦૧૬ની તુલનાએ વર્ષ ૨૦૧૭માં થયેલા વધારાની ટકાવારી અનુક્રમે ૪.૫૩ ટકા અને ૪.૫૪ ટકા છે. આ ટકાવારીની સરેરાશના આધારે ગણીએ તો વર્ષ ૨૦૧૮માં ગુજરાતમાં કેન્સરના દર્દીઓની અંદાજીત સંખ્યા ૨,૨૧,૦૦૫ થાય. કુલ ૬.૨૫ કરોડની વસ્તીમાંથી કેન્સરના આટલા દર્દીઓ હોય તો મા કાર્ડ અંતર્ગત આવરી લેવાયા ૩ કરોડ લોકોમાંથી કેન્સરના દર્દીઓની અંદાજિત સંખ્યા ૧,૦૫,૦૦૦ થાય. આટલા દર્દીઓની સારવાર કરવા માટે એનલિસ્ટ થયેલી હોસ્પિટલની સંખ્યા માત્ર ૫૯ છે, જ્યારે તેમાં સેવા આપતા કેન્સર સર્જન, રેડિયોલોજિસ્ટ તથા કિમો થેરેપિસ્ટની સંખ્યા અનુક્રમે ૬૯, ૬૧ અને ૬૦ છે. આમ હજાર દર્દીએ એક સર્જન જ્યારે ૦.૬ રેડિયોલોજિસ્ટ અને ૦.૬ કિમો થેરેપિસ્ટ ઉપલબ્ધ છે.